會稽竹箭爲蘄春傅尉作
作者：黄庭堅
朝代：宋

paragraphs: 會稽竹箭天下聞，青嶺霜笴摇紫雲。
金作僕姑如鳥翼，壯士持用橫三軍。
邇來場師無遠慮，翦伐柔萌薦葅茹。
人閒禦武急難才，不得生民飽霜露。
嘉瓜美果無他長，取升俎豆獻壺觴。
奈何生與此等伍，大器小用良可傷。
吾聞先王用人力，不足有餘無損益。
碩人俁俁舞公庭，長詠國風三歎息。